Papersnake/gushiwen huggingface dataset:
次韵雪后书事二首
朱熹（宋代）

惆怅江头几树梅，杖藜行绕去还来。
前时雪压无寻处，昨夜月明依旧开。
折寄遥怜人似玉，相思应恨劫成灰。
沉吟日落寒鸦起，却望柴荆独自回。

满山残雪对虚堂，想似当年辋口庄。
门掩不须垂铁锁，客来聊复共藜床。
故人闻道歌围暖，妙语空传醉墨香。
莫为姬姜厌憔悴，把酒论文话偏长。
一翦梅
程垓（宋代）

旧日心期不易招。重来孤负，几个良宵。寻常不见尽相邀。见了个他，许大无聊。

昨夜花插翠翘。影落清溪，应也魂消。假饶真个住山腰。那个金章，换得渔樵。
烹茶和赵侍御韵 其一
杨廉（唐代）

惠山杨子事多虚，深井呼童试汲初。此日煮团看几凤，何人封绢托双鱼。

睡魔降伏诚为易，欢伯交游便可疏。莫道今年先谷雨，摘鲜应是至尊馀。
为裴使君赋拟岘台
王安石（宋代）

君作新台拟岘山，羊公千载得追攀。
歌锺殷地登临处，花木移春指顾问。
城似大堤来宛宛，溪如清汉落潺潺。
时平不比征吴日，缓带尤宜向此闲。
览镜
孔平仲（宋代）

拂拭菱花试一临，貌随年改叹光阴。朱颜惨淡尘埃满，白发萧疏瘴雾侵。

自笑腐唇因苦学，谁知瘦骨为愁吟。平生履行无人识，嗟尔顽铜岂照心。
再用韵答
赵汝腾（宋代）

不羡丛菊并二螯，羡君出语真俊豪。
崛奇退之石鼓句，清逸永叔庐山高。
壮怀倾倒涌泉寺，健笔嘘吸沧海涛。
后期进步登大顶，上续风雅卑庄骚。
看种席
姚燮（清代）

野人种席如种稻，罱坂为池界画开。河鼓星帷宜翠织，天吴绣衵称刀裁。

呴烟柳背鱼苗上，蹴露花阴燕女来。他日西风冰簟阔，梦痕腻遍楚王台。
送族弟凝之滁求婚崔氏
李白（唐代）

与尔情不浅，忘筌已得鱼。玉台挂宝镜，持此意何如。

坦腹东床下，由来志气疏。遥知向前路，掷果定盈车。
自题画
邹德基（明代）

野鹤如人长，凌风理毛羽。独立秋水凉，人来忽飞去。

山空树亦疏，风月谁为伴。得个幽人居，白云共舒卷。
和胡鍊绣衣昭君词 其三
倪谦（明代）

旅雁年年去复归，此身陷敌若为飞。心情流水趋沧海，世事浮为变白衣。

出塞哀笳声袅袅，当筵角旋舞霏霏。阳关北望伤神处，蔓草寒沙道路非。
春晴
陆游（宋代）

春如人易老，愁与漏俱长。
酒著多思睡，花熏直欲狂。
新晴乾蝶翅，微暖滑莺吭。
谁见龟堂叟，搘藤送夕阳。
商丘
邹浩（宋代）

视人所不窥，修人所不为。奉以无愧怍，商丘是吾师。
雨后池上
韩淲（宋代）

屋外山围逼晚苍，步随閒意老身凉。雨收犹自吹残点，湿起池荷一阵香。
夜宴孝夫宅
康海（明代）

忆昔正统天顺间，渭南薛丈同先子。关内通称夫子名，二老实为天下士。

以此通家数十年，善行嘉言时在耳。后嗣全如兄弟亲，前修自笃谦恭礼。

往岁逢君巴蜀归，厚意遥遥还若此。愧我疏慵未敢当，闻君谈论心私喜。

盛世自宜英迈人，迂儒岂识经纶理。萧望难居侍从官，贾生肯与绛灌比。

司马逍遥忽见疑，谁知中道生萋斐。治郡无能返异才，看花尚切群公齿。

丘壑徒深社稷忧，庙堂独忍乾坤否。春暮閒游少华峰，逢迎幸辱贤乔梓。

握手那知感慨生，酣歌不觉希声起。君臣之义君莫忘，还期三月下和阳。

用舍自为大臣事，显晦岂为吾道妨。君不见昆崙黄河天上来，银涛雪浪如山摧。

不遗涓滴尽入海，谁谓海门开不开。
三泉驿
元稹（唐代）

三泉驿内逢上巳，新叶趋尘花落地。劝君满盏君莫辞，

别后无人共君醉。洛阳城中无限人，贵人自贵贫自贫。
族兄才卿下第后赴宜禄酒官以诗寄之
萧贡（金朝）

久期老距擅文埸，命压人头可得忙。两脚尘泥官业晚，十年灯火夜窗凉。

霜添老叶山梨紫，雨浥寒花野菊香。南北相望无百里，几时尊酒涴离肠。
奉亲两载为民祈蚕作竞渡於此以五十六言即事
韩煜（宋代）

中巴旧说古刀州，环壁依城水自流。
鱼米岂殊京洛在，人民轻向死生不。
我来二载无青眼，心叹三农空白头。
修禊何妨书即事，放怀杯酒问田畴。
燕子词
朱缃（清代）

翩翩燕子隔花宇，黑剪红襟向花舞。去年将子入高楼，主人爱惜垂帘钩。

拂尔毛羽护尔巢，殷勤结纳同良交。岁寒飏去不回首，无需于君从君嘲。

今年重来少颜色，巢空泥冷生荆棘。任尔呢喃语纷纷，主人高卧如弗闻。
南华寺
苏轼（宋代）

云何见祖师，要识本来面。
亭亭塔中人，问我何所见。
可怜明上座，万法了一电。
饮水既自知，指月无复眩。
我本修行人，三世积精练。
中间一念失，受此百年谴。
抠衣礼真相，感动泪雨霰。
借师锡端泉，洗我绮语砚。
善权即事十首 其九
李纲（宋代）

霁色初开雪未融，坐来风撼落长松。林芿趫捷缘饥鼠，洞壑深沉蛰老龙。

致远未须金騕袅，凭高且看玉芙蓉。丰年最有田家乐，雪屋何妨入夜舂。
送名医凌汉章还苕（三首）
明秦康王（明代）

微恙年来不易攻，远烦千里到关中。
寻常药饵何曾效，分寸针芒却奏功。
絷马未能留信信，趣装无奈去匆匆。
一尊酒尽伤离思，目断南鸿灞水东。
招俞清老并简康远禅师 其一
邹浩（宋代）

腰钱骑鹤上扬州，妄想空来事事休。惟有三竿风月在，待君同理钓鱼舟。
依方宗丞和林签判赏梅进璧水之韵
陈淳（宋代）

冰玉精神清且凝，不嫌霜霜惨於刑。
传来春信严明地，吐出阳和节爱亭。
孤艳迥凌仙子桂，余香暗及庶民星。
寻盟璧水浑閒事，好整和羹入帝庭。
送王周士
吕本中（宋代）

病欲驰驱转不宜，只今筋力十分衰。平生轗轲老更甚，此去艰难心自知。

苛痒未除妨摄念，交游虽近废论诗。明年更欲寻公去，同上衡山过九疑。
拟古 其二
董嗣杲（宋代）

河汉金气老，海月光陆离。蟋蟀鸣我床，声声有馀悲。

美人天之涯，言旋杳无期。西风吹脱叶，抚时伤所思。
送潍州詹倅五首 其五
綦崇礼（宋代）

人生乐知己，见遇况国士。吾身不激昂，孰为报恩子。

荐达有往来，登门愿谁始。寄谢魏王孙，丹心亦如此。
苦哉行五首 其五
戎昱（唐代）

可汗奉亲诏，今月归燕山。忽如乱刀剑，搅妾心肠间。

出户望北荒，迢迢玉门关。生人为死别，有去无时还。

汉月割妾心，胡风凋妾颜。去去断绝魂，叫天天不闻。
将归渭村先寄舍弟
白居易（唐代）

一年年觉此身衰，一日日知前事非。咏月嘲风先要减，

登山临水亦宜稀。子平嫁娶贫中毕，元亮田园醉里归。

为报阿连寒食下，与吾酿酒扫柴扉。
次韵杨编修仲礼奉引法驾之作
李裕（元代）

清游小队肃都城，夹骑黄麾拂晓晴。仙岛云霞扶日上，紫垣星宿属天行。

龙旂却傍重轮驻，雉扇徐分九彩明。共喜太平多扈从，愿因作颂著休声。
守居园池杂题·此君庵
文同（宋代）

丛筠裹圜檐，净影碧如水。
谁识爱君心，过桥先到此。
点绛唇·何处君家
毛滂（宋代）

何处君家，蟠桃花下瑶池畔。日迟烟暖。占得春长远。几见花开，一任年光换。今年见。明年重见。春色如人面。
自通远驿还南昌留别仲林兼酬赠诗 其二
罗运崃（清代）

云气沈庐岳，相携入道林。漱泉知内热，闻磬识浮音。

归意风为急，高情谷共深。无言看物外，别酒两悲心。
元旦与可大江行
丘葵（宋代）

日出潮回生紫烟，水光春色弄春妍。
底须椒柏来为颂，且与鸥春叙隔年。
风动微波靴面皱，苔粘枯石佛头圆。
老来须与溪童乐，争倚芦花学放船。
滦京杂咏一百首 其四
杨允孚（元代）

营盘风软净无沙，乳饼羊酥当啜茶。底事燕支山下女，生平马上惯琵琶。
郑女弹筝歌
顾况（唐代）

郑女八岁能弹筝，春风吹落天上声。一声雍门泪承睫，

两声赤鲤露鬐鬣，三声白猿臂拓颊。郑女出参丈人时，

落花惹断游空丝。高楼不掩许声出，羞杀百舌黄莺儿。
九日登卧龙山呈同官又一绝
王十朋（宋代）

夔子山高峡天阔，骚人宅近刚肠悲。菊花上头不易得，酒盏到手何须辞。
月轩
牟巘五（宋代）

坐叹冰轮吐复吞，长风忽为拂霾昏。
褰开万里无纤翳，到处人家月满轩。
阆中杂咏 其一
王廷相（明代）

碧柳长捎溆，芳芜绿绕湾。山花齐绣日，不肯放春閒。
和裴库部十二韵
刘攽（宋代）

怀人存蔽芾，招隐赋窅窊。贤杰多能事，音徽自不瑕。

偶然新朴斫，一笑为欢呀。夏屋已隆栋，清池非沤麻。

望赊随朔雁，坐久至昏鸦。好事逢诸彦，佳声播四遐。

燕游安以乐，诗语正而葩。霜应丰山石，灰飞河内葭。

凉秋将落帽，斜汉挹浮槎。老木围岑寂，苍苔积鬖髿。

瑶光天不远，圭影日无差。莫怪长吟苦，良金出汰沙。
感苏州旧舫
白居易（唐代）

画梁朽折红窗破，独立池边尽日看。

守得苏州船舫烂，此身争合不衰残。
送邓侍郎
刘克庄（宋代）

追陪豹尾恰逾年，刘叟安能望邓先。
圣主忧贤勤召对，诸公祖邓羡登仙。
降庚寅岁虽相似，雌甲辰旬守自怜。
风雨满天春水阔，不知若个是君船。
送荷渚归越
赵汝绩（宋代）

湘湖莼线正宜羹，一舸涛江泛晓晴。
屋破不妨从客借，田荒自欲课奴耕。
不随不激真吾事，乍佞乍贤皆世情。
从此一麾江海去，西风断雁冷无声。
浣溪沙
张孝祥（宋代）

湓浦从君已十年。京江仍许借归船。相逢此地有因缘。

十万貔貅环武帐，三千珠翠入歌筵。功成去作地行仙。
题小米水墨
王恭（明代）

寒山深，白云萧萧枫树林。岚烟瀑雨生衣簪，绿萝袅袅悬我心。

灵源中，石齿齿。散发轻舟弄云水，欲得风飘洗双耳。

茆屋荒冈绝四邻，青林残叶少行人。苔边僧磬连孤鸟，竹里仙家隔素尘。

布衣未了生平事，愧尔双毫写幽思。白头遥想米家风，梦落濡须墨池里。
依韵和杜相公谢蔡君谟寄茶
梅尧臣（宋代）

天子岁尝龙焙茶，茶官催摘雨前牙。
闻香已入中都府，团品争传太傅家。
小石冷泉留早味，紫泥新品泛春华。
吴中内史才多少，从此莼羹不足跨。
齐山怪石森耸其西峰日小九华
晁补之（宋代）

山上有山俱巃嵷，谷中通谷更唅呀。
借君筇杖穿奇崄，直至西峰小九华。
寄兴化徐尉二首
陈造（宋代）

敬问昭阳尉，餐钱得饱无。
时方依绛帐，课谢剪萑苻。
宾俎仍黄雉，书窗了白驹。
低回自爱惜，才业正时须。
动植
姜特立（宋代）

动植凑东风，天机各自浓。
花粘蜂股重，絮恋柳腰慵。
句 其一
吴敏（宋代）

人事少陵诗外见，人烟子厚记中行。
忆江上
韦骧（宋代）

故岁官还势亦勤，飘然单舸下长津。风江无定收帆早，夜浦多长击柝频。

俸辍稻粱虽怕乏，值轻鱼蟹不嫌贫。苍波古木应如旧，惆怅经由又隔春。
次韵朱新仲省宿十首 其七
刘才邵（宋代）

老火铄稚金，已满庚伏节。江湖气候偏，残暑尚屯结。

颇欲学僧轩，洒粉作竹雪。萧然寒意生，傥可涤烦热。
六月二十一日内引赐对缉熙殿玉音宣问漏下数
岳珂（宋代）

二纪身陪献纳班，今朝始得拜金銮。
褭蹄范铸分天馥，鲛织开奁荐月团。
奎壁近沾琅钮湿，斗牛直身宝光寒。
糜捐虽有平生志，自觉郡恩报称难。
怀素上人草书歌
朱逵（唐代）

几年出家通宿命，一朝却忆临池圣。转腕摧锋增崛崎，

秋毫茧纸常相随。衡阳客舍来相访，连饮百杯神转王。

忽闻风里度飞泉，纸落纷纷如跕鸢。形容脱略真如助，

心思周游在何处。笔下惟看激电流，字成只畏盘龙去。

怪状崩腾若转蓬，飞丝历乱如回风。长松老死倚云壁，

蹙浪相翻惊海鸿。于今年少尚如此，历睹远代无伦比。

妙绝当动鬼神泣，崔蔡幽魂更心死。
金不换歌
洪咨夔（宋代）

东家鼎贵万户侯，西家暴富十谷牛。
唤丝呼竹进玉舟，把酒已作明朝愁。
中间人家贱贫惯，既得未得两无患。
晏眠起吃盦菜饭，饭罢乱拈书册看。
此乐名为金不换。
竹垞先生留宿枫桥慧庆寺夜话追悼陆文孙
徐永宣（清代）

朔风号怒纸窗前，忆旧僧房感逝川。乡曲公怜杨狗监，天涯吾悼李龟年。

雪深院落妻无絮，叶拥阶除突少烟。此夜枫青灯影黑，鼓寒霜重不成眠。
好事近（次韵昌甫）
韩淲（宋代）

北客过江来，赢得家家都老。屈指中兴人物，到如今谁好。

散庵常是爱山林，健笔胜挥扫。我则临风三叹，信儿曹惊倒。
藏云寺酌泉
郭祥正（宋代）

不到藏云四十年，寺名重换屋新迁。清泠不变当时味，只有庭心一眼泉。
郊庙歌辞。享章怀太子庙乐章。迎俎酌献
佚名（唐代）

通三锡胤，明两承英。太山比赫，伊水闻笙。

宗祧是寄，礼乐其亨。嘉辰荐俎，以发声明。
题扇二十四首
曹勋（宋代）

东风已过晓天清，尚有飞来柳絮轻。
卷起珠帘窗户静，一番新绿照人清。
夏夜对月
谢薖（宋代）

扫月追凉清夜分，是间风露别乾坤。山林畏佳地多籁，云汉昭回天不言。

平野极瞻南纪阔，稀星遥拱北辰尊。时平万里无兵革，静爱鸡鸣犬吠村。
句 其十三
吴光（宋代）

朱唇不注晓妆薄，玉颊频啼夜雨翻。
青阳道中二首 其二
王质（宋代）

一路皆平坦，今朝稍屈盘。仆饥争小店，桥断拣枯滩。

处处山都好，家家酒不酸。人生各有地，所乐是长安。
冬至前七日极暖
周紫芝（宋代）

风日炎洲似，暄妍趣岁华。三冬开蛰户，十月见梅花。

翠管书云近，黄羊赛腊赊。却愁迟暮雪，随意作横斜。
绍庆府教厅瑞麦
阳枋（宋代）

耕稼问黔巑，禾黍悭培塿。
秀实仅有之，嘉祥藐乌睹。
府主金华仙，农事躬缅缕。
暖律笑吹邹，长府肯为鲁。
节用寓封殖，宽片从字抚。
去年民病获，公把漏天补。
今趁机春耕。公有月额雨。
至和委来牟，两岐分艺圃。
双秀可奇观，三颖骇珍吐。
一如荀氏龙，头角森踽踽。
一如贾氏虎，传彪称最怒。
友于好弟兄，长岐支伛偻。
芒颖乍峥嵘，襁褓辞妪姆。
苗脉共根株，万物本乎祖。
见说西家牛，二犊同一乳。
琐碎众难并，异闻杳前古。
归功二千石，为言的有主。
忆昔辛丑间，红尘飞白羽。
陆海沈炊烟，原田没棒楛。
殿角深顾忧，宅西命山甫。
太平登九年，鱼凫蔼生聚。
长啸孤云端，汉中我疆宇。
片心天地通，助顺知已许。
畜繁田不芜，麦瑞富高庾。
万灶饱貔貅，余勇洵可贾。
坐缚长桥蛟，行却九关虎。
挈还天子地，醉言执童羖。
衮衣逐归禾，上瑞此焉取。
癯儒嘉闻言，中夜长起舞。
春帖子词二十首·皇帝合六首
欧阳修（宋代）

阳进升君子，阴消退小人。
圣君南面治，布政法新春。
立秋二绝
范成大（宋代）

三伏熏蒸四大愁，暑中方信此生浮。
岁华过半休惆怅，且对西风贺立秋。
失调名
佚名（宋代）

你自平生行短，不公正、欺物瞒心。交年夜、将烧毁，犹自昧神明。若还替得，你可知好里，争奈无凭。我虽然无口，肚里清醒。除非阎家大伯，一时间、批判昏沈。休痴呵，临时恐怕，各自要安身。
句
张釜（宋代）

环堵翛然表里清。
送宋国叟赴吉州司理
强至（宋代）

水光山翠一城浮，碧瓦朱甍万井稠。
平日居人皆富庶，少年新掾更风流。
传家妙术观尊府，决狱能声擅剧州。
利刃有馀清兴足，不应诗句废江楼。
偈五首 其四
释弥光（宋代）

今朝腊月二十，衲僧门风壁立。进前拟问如何，劈面老拳箭疾。
送曾公衮赴宣幕
陈辅（宋代）

当年枳棘蕴飞凰，遗爱犹存蔽芾棠。
秋水红蕖新幕府，春风绿草旧池塘。
芝生瑶圃三重秀，玉出蓝田一尺长。
去去宣城勿留滞，谢家勋业待诸郎。
赠制刻漏前挈壶王君渊
许景迂（宋代）

蛩吟秋方来，鹤鸣夜参半。山中无历日，荣悴知节换。

王君太多事，丝杪察昏旦。辛苦穷河源，把彼注罂罐。

线溜来不停，会见白石烂。旁有减水壶，节水使之缓。

傥无乘除法，巧历安得算。反求诸吾身，自有子午观。

百刻呼吸调，勿使魂去干。冤哉张寿王，课最密于汉。

信史不足徵，徒兴千载叹。抱筹付木仙，试判此公案。
蜜酒歌（并叙）
苏轼（宋代）

西蜀道士杨世昌，善作蜜酒，绝醇酽。
余既得其方，作此歌遗之。
醇珠为浆玉为醴，六月田夫汗流泚。
不如春瓮自生香，蜂为耕耘花作米。
一日小沸鱼吐沫，二日眩转清光活。
三日开瓮香满城，快泻银瓶不须拨。
百钱一斗浓无声，甘露微浊醍醐清。
君不见南园采花蜂似雨，天教酿酒醉先生。
先生年来穷到骨，问人乞米何曾得。
世间万事醇悠悠，蜜蜂大胜监河侯。
东庄漫述
鲁铎（明代）

秋交伏穷殊未凉，避暑却过湖东庄。梧桐下影忽复薄，络纬作声何太长。

身本无能合教懒，鬓不为愁还自苍。未怕邻翁约做社，香粳紫秫皆登场。
河湟书事二首 其二
马祖常（元代）

波斯老贾度流沙，夜听驼铃识路赊。采玉河边青石子，收来东国易桑麻。
登高丘而望远海
丘浚（明代）

登高丘，望远海。身居㟪垒间，目极苍茫外。神游八表纵大观，气极千丈发长慨。

直从混沌凿破初，大遍虚空无尽界。天于子会开一元，地自坤隅分两戒。

山万重，水千派，神禹劳劳躬四载。野外脩途七圣迷，海上神山六鳌戴。

波涛汹汹泛苍溟，沙漠茫茫连紫塞。岂不欲鼓枻登瀛洲，却愁弱水难胜芥。

岂不欲振策赴瑶池，恨无神骏能历块。不如振衣千仞冈，老眼空明无障碍。

近山列翠屏，远山抹青黛。大华三峰势若蹲，黄河九曲流如带。

舜功封浚四海同，禹迹平成万世赖。三十六洞天，处处藏神怪。

七十二福地，一一异姿态。驱山走海入双瞳，咀今嚼古供一嘬。

山岳降神生异材，景物因人成胜槩。安期竟不来，汉武空相待。

岘山依旧存，杜子今安在。挂剑殊非昔日坟，钓鱼乃是今时濑。

赤壁人寻折戟磨，浯溪客打残碑卖。往古来今，倏成忽败。

物理不齐，时光难再。扶世教者何人，历变故兮几代。

古迹日巳湮，昔人日巳迈。琼楼玉宇不胜寒，民堕颠崖苦凋瘵。

重衾春暖梦无鱼，破釜尘生色如菜。口谈诗礼半盗儒，醉拥韬钤多债帅。

惜时感事气填胸，以手抚摩聊一慨。君不见地为舆，天为盖，人在其间稊米大。

分明芥子纳须弥，毛孔真能容渤澥。逐日何须随夸父，步地谁云有章亥。

请学尼丘古圣神，越过东山登泰岱。
雩都县西禅田寺有生佛甚灵殿后有竹十三竿云是佛在日所敲之竹即今存焉
卢琦（元代）

忽闻生佛到禅关，花木深深作翠团。座上真身千百载，窗前敲竹十三竿。

苔封古砌廊庑尽，秋入山门风雨寒。啜罢茶瓯僧话别，孤舟催客泊前滩。
江干曲二首
乔世宁（明代）

江上与君别，日来江上看。
知随江水去，犹自立江干。
赠城南观音院庵主广师
文同（宋代）

簿领日婴薄，纷然汩幽襟。
驾言出城南，聊欲清此心。
平冈见净刹，石通郁以深。
中有苦空人，峭健奇骨森。
十年一庵下，形迹了莫寻。
兀如拥败褐，口吐众妙音。
时下寂照堂，声绝响亦沈。
默矣盖自得，其谁知少林。
阮郎归·美人小字称春娇
侯置（宋代）

美人小字称春娇。云鬟玉步摇。淡妆浓态楚宫腰。梅枝雪未消。拚恼乱，尽妖娆。微窝生脸潮。算来虚度怜宵。醉魂谁与招。
登采石矶太白楼观萧尺木画壁歌
田雯（清代）

太白楼上秋风寒，采石矶下波连山。长康不作僧繇死，何人攫弄秋毫端。

力挽万牛啸两虎，袒衣跋扈青冥间。四壁四山拔地起，直从十指生烟峦。

峨眉匡庐两对峙，西华东岱同跻攀。巨灵夸娥日月走，坤位乾窦神鬼盘。

屋角雷雨势飞动，墙根涧壑声潺湲。牛渚白沙如蚁垤，天光破碎沧溟宽。

蓝陈萧恽称大手，前追董巨凌荆关。尺木老人更奇绝，身驾大海骑虬鸾。

秋来放眼忘远涉，凭陵万里开心颜。寺径蒙蒙松杉雨，芦花漠漠鼋鼍滩。

顾盼无人相娱赏，高呼太白骑鲸还。
重阳前两日登楼望月
文彦博（宋代）

宝刹翚飞切紫霄，况莲开士木绵袍。黄昏尚倚危楼望，反照南荣呗梵高。
过南邻花园
雍陶（唐代）

莫怪频过有酒家，多情长是惜年华。

春风堪赏还堪恨，才见开花又落花。
题画册花草四首·雪中山茶
宋高宗（宋代）

名出本南山，来依琼苑间。
陈主歌前树，杨妃醉后颜。
为嫌脂太赤，故著粉微斑。
共言攀折处，已获宝枝还。
颂古十一首
释子益（宋代）

尽道赵州勘婆子，不知婆子勘赵州。
有意气时添意气，不风流处也风流。
中平峰下岩可坐百客绝顶尤奇
韩淲（宋代）

临水既凝伫，望崖试徘徊。榜舟一以渡，露晞岚影开。

矫首与人居，直上无飞埃。峭壁过鸟道，老树相萦回。

下访隐者庐，败堵留岩隈。乱草蔽嵌空，停泉照崔嵬。

因知胜绝地，使我心悠哉。誓当如庞老，举家为此来。
满江红 李孝先寿日四月八日
李俊明（元代）

小雨初晴，风摇荡、绿阴清书。见说到、长庚复向，人间钟秀。又对上番成竹笋，能忘赠别垂条柳。看将来、三五月圆时，人如旧。时东平取前妻。浮世事，群知否。春梦断，空回首。笑平生豪迈，气冲牛斗。幽鸟自歌无谱曲，飞花故送长生酒。待骑鲸海上再相逢，为君寿。
司马归州挽诗
项安世（宋代）

玉立气如春，魁然长者人。
三朝陈素业，两郡驾朱轮。
国干须名族，吾衰倚大姻。
那知沙步酒，一别遂终身。
同榈香游石门次韵三首 其一
黄世则（清代）

登山必绝顶，选幽必深谷。青青彼中阿，于世谢荣辱。

遥望阴崖云，隐隐石门屋。攀萝一俛仰，延伫成遐瞩。
满路花 与听公
严绳孙（清代）

吴宫落日荒，燕市悲歌暮。天山三丈雪、迷行路。蓦然相遇，宝筏三津渡。

支公都未许。会待安心，早教觅向何处。

玄关频叩，默语俱成误。白头浑未定、风前絮。一灯深照，领略元无句。

从今应记取。玉河霜月，满身多少花雨。
知机吟用康节韵
罗洪先（明代）

先物谓之几，旁行且入微。有无未分处，主宰不移时。

得者须忘意，知之莫泥词。虽从静里得，却向动中知。
偈倾一百三十三首
释法薰（宋代）

吾常於此切，密意在汝边。
麟龙不为瑞，鹤龟自成仙。
清明后二日同邻几景仁次道中首兴宗完秉国如
司马光（宋代）

寂寥清明后，余春已无多。
间轩富佳致，不惜载酒过。
水木晚尤秀，风烟晴更和。
临樽不尽醉，奈此芳菲何。
销夏湾
范成大（宋代）

蓼矶枫渚故离宫，一曲清涟九里宫。
纵有暑光无著处，青山环水水浮空。
又和自官舍梦归南湖
释宝昙（宋代）

梦中身世亦间关，觉后悬知去不难。
陶令归来犹有酒，子云老去不迁官。
时供采撷花千树，醉共团栾竹万竿。
想见春风更啼鸟，沉香庭院不胜寒。
踏莎行（贺宗人熙甫赴任）
汪梦斗（宋代）

选得官归，黄埃满面。难于奏赋明光殿。秋帆落日渡淮来，三杯酒浊凭谁劝。

旧日佳词，自吟一遍。绿袍不是嫦娥翦。红楼十里古扬州，无人为把珠帘卷。
三月三日寄诸弟兼怀崔都水
韦应物（唐代）

暮节看已谢，兹晨愈可惜。风澹意伤春，池寒花敛夕。

对酒始依依，怀人还的的。谁当曲水行，相思寻旧迹。
偕友冒雪登江亭归至春云书屋小集 其一
许乃济（清代）

几重烟树万人家，回首苍茫点暮鸦。泼墨倒衔天四角，飞花争暮路三叉。

遥峰孤立癯如鹤，古郭盘空曲似蛇。快马健儿今不见，只余蓑笠倚风斜。
秋试归访绿烟亭
林亦之（宋代）

竹迳萦纡去，相逢情若何。
江从木杪见，秋向菊边多。
谩有风涛想，如今岁月过。
唯於交旧里，听取碧云歌。
和颐斋梅花韵
胡仲弓（宋代）

寒谷有春意，南枝向北山。
自经题品后，落在是非间。
林外竹相亚，篱根鹤伴閒。
折来休用插，恐点鬓毛斑。
舟行青溪道中入歙十二首
方回（元代）

乘时盗贼起风尘，战血苔痕几度春。
古庙仅能存大树，荒山犹自少行人。
夏日池上
葛天民（宋代）

微波漾漾雨濛濛，岸脚烟莎间水葓。
照影已无双鬓绿，关心犹有一丝风。
鸳鸯对浴红衣扑，菡萏相亲翠盖笼。
醉舞罗吟皆胜处，个中非异亦非同。
贺州
陶弼（宋代）

舍辔历天险，身疑出鸟群。罅开蛮俗合，脊尽瘴江分。
诗二首
释惟谨（宋代）

看了青灯梦不成，东风混雪落寒声。
半生客里无穷恨，告诉梅花说到明。
虞帝
司马光（宋代）

虞帝老倦勤，芦禹为天子。
岂有复南巡，迢迢渡湘水。
至德远无象，异论纷纷起。
意疑大圣人，奸憸亦如己。
乃知中下士，无由逃谤毁。
清源山房为晋江石申卿 其一
梁有誉（明代）

洞壑肃阴阴，幽居讵可寻。松筠阅世古，鸡犬隔云深。

尘满床头易，风鸣壁上琴。知为苍生出，那能甘陆沉。
高峰妙长老顶相沈一居士请赞
释可湘（宋代）

去却一，拈得七。
拶破疑团，咄咄咄。
跳上天目山，据却狮子窟。
返掷有余态，江湖声响出。
且喜吾家有此郎，赛过天下大禅佛。
王君猷花圃八绝·若春
姚勉（宋代）

静中见万物，各各有春意。
收拾入襟怀，阳和散天地。
阮郎归·南园春半踏青时
欧阳修（宋代）

南园春半踏青时，风和闻马嘶。青梅如豆柳如眉，日长蝴蝶飞。
花露重，草烟低，人家帘幕垂。秋千慵困解罗衣，画堂双燕归。
点绛唇（水饭）
曹组（宋代）

霜落吴江，万畦香稻来场圃。夜村舂黍。草屋寒灯雨。

玉粒长腰，沈水温温注。相留住。共抄云子。更听歌声度。
忆汉月禁体 蜡梅
吴茝（清代）

天末音书谁寄。消息故园开未。几声江笛度残年，恐有铜仙垂泪。

黄昏丸月细。怕晕去、酒边灯次。一般清兴动扬州，莫道嚼来无味。
绿衣
沈明臣（明代）

绿衣公子莫惊猜，挟弹惊过戏马台。
寄语东风休著力，琼花依旧不曾开。
和孙莘老将赴太平二首
王令（宋代）

纷纷世俗竞朱金，仕道人人说直寻。
但以一官求养志，岂於千古有遗心。
嗜偏羊枣情何甚，戏及牛刀意自深。
何日山林遂归计，南风进讲五弦琴。
南乡子 其一 云林招游三官庙看海棠，不果行，用来韵答之
顾太清（清代）

正好看花天。漠漠轻阴扬柳烟。最是海棠娇太甚，跹翩。

半要人怜半自怜。
养鸡
刘敞（宋代）

茅茨一亩宫，生理备委曲。鸡豚自古昔，豢养随世俗。

凿垣安其自，幼长何碌碌。旦出四散飞，暮还相从宿。

颇哀鸿鹄辈，饮啄不充腹。何事万里游，羁旅伤局促。

衣冠相妩媚，庭庑更追逐。未悟粪土非，岂知稻粱辱。

物理常有此，人情苦不足。安见避世翁，颓然卧空谷。
十月十九日头昏痛忽教授过别
韩淲（宋代）

卧病空山里，公来忽语离。风行残叶日，霜净早梅时。

湖上探龙井，天边入凤池。西畴富鱼蟹，能复寄清诗。
初夏
陆游（宋代）

赐食金盘出宝闺，玄熊掌映紫驼蹄。
侯家但诧承恩泽，岂识山厨苦虀？
晚次昭应
耿湋（唐代）

落日向林路，东风吹麦陇。藤草蔓古渠，牛羊下荒冢。

骊宫户久闭，温谷泉长涌。为问全盛时，何人最荣宠。
如梦令 梦啖鲜荔支
龚翔麟（清代）

中酒瞢腾无力。梦傍珠娘锦瑟。珍果劝侬餐，一种茜罗囊白。

香擘。香擘。十八芳唇颜色。
再题通政院王荣之八月杏花
方回（元代）

半秋凉意转春寒，似曲江头紫陌看。
霜近核中仁再结，多调饧酪奉新欢。
次韵鉴中八咏
于石（宋代）

楼居本高明，况在松竹閒。
溪流深几尺，新雨过前山。
浮云多变态，好鸟亦閒关。
偃蹇楼中人，对酒还开颜。
题汪水云诗卷
萧克翁（宋代）

旧时彩笺结绮，晚岁铜仙渭城。
三十年来家国，吾琴无亏无成。
泊舟
吴公敏（宋代）

潭影静沈沈，维舟傍竹林。乡心寄孤雁，寒信起疏砧。

犬吠人家近，灯明树影侵。客愁元不寐，夜雨更蛩吟。
杨生深甫以医鸣河汾遁庵先生以下皆赠以诗生吾党士也观其意似不以浅近自期者故予之所述不特称道而已也
段成己（金朝）

杨生头角非凡子，少以医名动州里。胸怀了了中可人，容貌州州外如鄙。

前徽未艾足凭藉，论议滔滔有源委。人身造化一天地，敢谓精微尽于此。

中情𠿕𧇠不自安，愿就先知问其旨。遁庵先生天下士，挈携陬维为指似。

古人桃源不难到，但恐中心复中止。千金再拜一言重，采掇方书究终始。

姓名会看满人閒，滚滚西驰若汾水。
奉和太子纳妃太平公主出降三首
裴守真（唐代）

瑜珮升青殿，秾华降紫微。还如桃李发，更似凤凰飞。

金屋真离桃，瑶台起婺徽。彩缨纷碧坐，缋羽泛褕衣。

云路移彤辇，天津转明镜。仙珠照乘归，宝月重轮映。

望园嘉宴洽，主第欢娱盛。丝竹扬帝熏，簪裾奉宸庆。

丛云霭晓光，湛露晞朝阳。天文天景丽，睿藻睿词芳。

玉庭散秋色，银宫生夕凉。太平超邃古，万寿乐无疆。
内子生朝
项安世（宋代）

帮杯同举寿闱中，此乐人人羡此翁。
满目芝兰如谢傅，齐眉宾主似梁鸿。
万枝灯过游尘息，三荚蓂飞淑气通。
正是春来好时节，柳梢微绿小桃红。
除夕谕铃下两绝句
项安世（宋代）

莫将新岁便为新，彩仗春幡不动陈。
未转东风犹是腊，明朝贺岁莫通宾。
秋景 乞巧文
刘辰翁（宋代）

能拙吾无比，高灵昔有闻。不知天下巧，乞以世间文。

果列空庭露，香浮入汉云。天孙何冉冉，柳子盖云云。

有说能要我，无才可赠君。绛衣持节后，穷达竟何分。
辛卯寓普济作八歌 其三
释函可（明代）

有姊有姊夫早撇，手持木槵剪玄发。诸妹零星俱夭折，最小尚馀安得活。

忆我出门姊幽咽，忽闻姊死心割裂。吁嗟人生聚散兮若飞蓬，东西虽隔兮望故丛，只今长别兮无时逢。
燕台春草赋赠袁仲子归香山
陈履（明代）

君从南海来，挟策游长安。玄冠高切青云丽，彩笔翻飞白雪寒。

高凰城下风光好，难兄官贵多文藻。迟日晴开棠棣华，轻烟静覆池塘草。

池塘草色晚青青，词客时过谢氏庭。开尊明月出天上，娇歌一曲同君听。

娇歌宛转肠应断，大堤芳草相撩乱。银灯照眼酒易醒，锦屏夜闪千花烂。

忽惊云物尽年华，路上王孙苦忆家。与君俱是天涯客，相看莫怪还相嗟。

此日春风回北阙，黄金台前草初发。正好过从散寂寥，何事旌旗又南粤。

君归一路春草芳，到日春晖满北堂。青霄棣萼遥相忆，好音一寄云天长。

人生亦是风萍尔，临歧不用多愁思。他年草色帝城春，策马看花待吾子。
寄永嘉太守赵茂实
戴复古（宋代）

身为吟诗瘦，家因好谊贫。
如何贤太守，不念可怜人。
橘井谁知处，桃源莫问津。
秋风吹白发，沧海老垂纶。
与李敬熙 其三
庄昶（明代）

千言万语在溪桥，逆耳深知老舌饶。自觉此天无半寸，欲将何处动分毫。

纲常父子谁甘灭，斧钺春秋敢自逃。以我旧从亲党后，得忘天地几长号。
送柴大谏赴阙
张士逊（宋代）

一万余家留恋意，二三十里管弦声。
惠加潼水流难尽，鞭指金门望转清。
生查子 其一 咏芹
高观国（宋代）

野泉春吐芽，泥湿随飞燕。碧涧一杯羹，夜韭无人剪。

玉钗和露香，鹅管随春软。野意重殷勤，持以君王献。
铁桥峰
宋煜（宋代）

拄杖何年掷向空，云端隐约化晴虹。
此桥端的通霄汉，谁与同游访月宫。
泊青浦得伯兄馆奉贤之信
许传霈（清代）

荒城如斗大，兵火话频年。垂柳萦孤棹，斜阳搁晚烟。

无聊游子意，难得故人贤。传语平安字，之邦别有缘。
腊月十九日雨后
刘攽（宋代）

常年过腊雪犹繁，泽国春光已可怜。初怪醉魂迷甲子，稍知客路断山川。

柳条著雨看成绿，花蕊融冰乍欲燃。避地早辞车马迹，杖藜犹有里中贤。
落拓
周锡渭（清代）

落拓《闲居》赋，蹉跎《感遇》诗。勋名玄豹隐，心事白鸥知。

伴食无名指，虚文没字碑。鸿冥兼蠖屈，鳞爪漫之而。
题邵叔宪生遗集 其一
杨梦符（清代）

玉清小住成朝隐，未敢同高更乞闲。便不终身为祭酒，也应卒乞在名山。

华阳肯起青龙卧，臣朔原从金马还。绝似当时庾开府，暮年萧瑟赋江关。
谢赐珍珠
江采萍（唐代）

桂叶双眉久不描，残妆和泪污红绡。
长门尽日无梳洗，何必珍珠慰寂寥。
临江仙（明日小雨，已而风大作，复晚晴，遂见月，与客再登）
叶梦得（宋代）

卷地惊风吹雨去，却看香雾轻浮。遥知清影遍南州。万峰横玉立，谁为此山留。

邂逅一欢须共惜，年年长记今秋。平生江海恨飘流。元龙真老懒，无意卧高楼。
种桑诗
谢灵运（南北朝）

诗人陈条柯。
亦有美攘剔。
前修为谁故。
后事资纺绩。
常佩知方诫。
愧微富教益。
浮阳骛嘉月。
艺桑迨闲隙。
疏栏发近郛。
长行达广埸。
旷流始毖泉。
湎涂犹跬迹。
俾此将长成。
慰我海外役。
赋得边马有归心诗
沈炯（南北朝）

穷秋边马肥，向塞甚思归。连镳渡蒲海，束舌下金微。

已却鱼丽阵，将摧鹤翼围。弥忆长楸道，金鞭背落晖。
壶中天·六叠韵和晚晴看梅花 其六
黄之隽（清代）

先春欲吐，便琼瑶一色，铺为庭宇。林下水边装点惯，雅称高人门户。

翠羽轻风，玉鳞斜月，索笑都成趣。澹寒滋味，竹炉汤茗初煮。

遥识鹤径风漪，岚光塔影，一种孤山坞。幸不折来伤岁暮，几片雪花齐舞。

姑射神人，罗浮仙子，与寿阳公主。依稀不见，且寻香处疏处。
自左冯归洛下酬乐天兼呈裴令公
刘禹锡（唐代）

新恩通籍在龙楼，分务神都近旧丘。自有园公紫芝侣，

仍追少傅赤松游。华林霜叶红霞晚，伊水晴光碧玉秋。

更接东山文酒会，始知江左未风流。
九日登巴台
白居易（唐代）

黍香酒初熟，菊暖花未开。闲听竹枝曲，浅酌茱萸杯。

去年重阳日，漂泊湓城隈。今岁重阳日，萧条巴子台。

旅鬓寻已白，乡书久不来。临觞一搔首，座客亦裴回。
书壁二首 其二
陆游（宋代）

故里还初服，明恩念老农。方蒙镜湖赐，又忝渭川封。

炊粟犹支日，藏蔬可御冬。霜天病益减，高枕听邻钟。
寄越友 其一
方岳（宋代）

茂竹脩林已陈迹，禹穴剡溪俱胜游。秋风倘未理归梦，我欲买船官渡头。
遣兴五首 其五
刘琏（唐代）

食肉有不甘，茹荼乃如荠。驷马怀隐忧，韦布颜无泚。

寸丹既融通，万理谅昭洗。衰荣各有定，何必劳尔尔。

挑灯读我书，文字浩无涘。白首穷一经，得禄未足喜。

舍已以从人，园庐任荆杞。忧思不能眠，叹息增徙倚。
览故人题僧院诗
许浑（唐代）

高阁清吟寄远公，四时云月一篇中。

今来借问独何处，日暮槿花零落风。
八月八日发潭州后得绝句四十首 其三十六
赵蕃（宋代）

落日苍苍烟树林，渚鸥沙鸟更浮沉。过湖未远犹空阔，不见遥山出寸岑。
野渡
宋祁（宋代）

行路到溪穷，寒流自浼浼。
客立平沙上，篙人舣船待。
同广雅尚书樊按察李府丞沈编修游厂肆
李希圣（清代）

鹤盖何妨竟日停，使君好古到砖瓴。书坊旧事閒徵遍，秋雨梧桐不忍听。
艳女词
梁锽（唐代）

露井桃花发，双双燕并飞。美人姿态里，春色上罗衣。

自爱频开镜，时羞欲掩扉。不知行路客，遥惹五香归。
真长望月图
陈景融（明代）

羽衣何蹁跹，悠悠坐林樾。浩歌天地间，清风共明月。
永州舜庙诗
佚名（宋代）

游湘有余怨，岂是圣人心。行路猿啼古，祠宫梦草深。
素风传旧猿，异迹闭荒林。巡狩去不返，烟云愁至今。
九嶷天一半，山尽海沈沈。
偈颂五十一首
释大观（宋代）

春色融融，花气蒙蒙。
六窗俱不钥，当处不留踪。
危栏同遍倚，身在寂寥中。
几欲全提先漏洩，滑唇黄鸟弄春风。
送李观之宣州谒袁中丞赋得三州渡
张众甫（唐代）

古渡大江滨，西南距要津。自当舟楫路，应济往来人。

翻浪惊飞鸟，回风起绿苹。君看波上客，岁晚独垂纶。
春阴
刘敞（宋代）

江上浮云聚，城中暮景兼。东风酒味溢，小雨客愁添。

寒色端侵牖，斜阳不满帘。滞留成楚老，卑湿意无嫌。
句
刘光道（宋代）

佳山多在郡城西，草莽烟云望眼迷。
无眠
虞俦（宋代）

丙夜不成寐，可知心念家。
人情风上草，身世眼中沙。
宿鸟司更漏，黄蜂集晚衙。
了忘官府事，高枕是生涯。
清平乐·采芳人杳
张炎（宋代）

采芳人杳，顿觉游情少。客里看春多草草，总被诗愁分了。
去年春子天涯，今年春子谁家？ 三月休听夜雨，如今不是催花。
清明日
张伯玉（宋代）

每年每遇清明节，把酒寻花特地忙。今日江城衰病起，佛前新火一炉香。
某偷惰不强日陷罪恶元忠哀怜惷愚未忍诛绝赐诗为戒佩服弗忘韵险且长赓和未逮聊作短句以代负荆
彭汝砺（宋代）

小人无远虑，苟志怀与安。富贵本浮云，百计图一完。

辰乎来之本，玩弄如等闲。其不为禽狄，不能分寸间。

故人哀怜之，投以药石言。伏读夜达旦，颜汗肌骨寒。

顾惟壮盛时，气大力亦敦。泰山陟其颠，不见宇宙宽。

荡舟绝溟渤，独自观其澜。老大不自强，喑嘿甘素餐。

更欲盗恩荣，归取妻子欢。自非仁人心，孰肯救此患。

过恶苟容改，勿惮提耳烦。将大书诸绅，佩服永弗谖。
金国使人到阙紫宸殿宴参军色致语口号
崔敦诗（宋代）

春风黄繖下清厢，缨弁蝉联宴未央。
万国文明周礼乐，九重端穆舜衣裳。
云低殿幄星辰近，漏转宫花日月长。
圣主宽仁盟好水，和声细入鹿鸣章。
西
李彭（宋代）

书签无复梁萧统，像设空馀谭紫霄。驯鹿将麑眠药圃，归云带雨度山椒。
谢章泉再以前韵见寄三首 其一
刘宰（宋代）

白社相从远与刘，可怜衲子溷儒流。自嗟达巷知夫子，缅想诸儒从太丘。

书寄洪乔空尔耳，诗编杜集可容不。前山底处堪长望，我欲携筇上上头。
王伯厚以诗招伯浑次韵同往邀之
晁公溯（宋代）

忆昨归来万里遥，不能对策未央朝。
山林得计成长往，松石为央是久要。
痛饮肯来同榼挈，小诗聊遣当弓招。
请君莫学全椒老，涧下辛勤舍堕樵。
吴非熊同梁伯静过访山斋分得里字
李之世（明代）

柴门日夕扃，委巷谢尘轨。自非素心人，寻幽曷至此。

晤言无俗韵，酬对绝繁礼。间庭纵遐玩，班坐周苔戺。

山厨任简率，狼藉置杯匕。香脆剪秋莼，寒日剖霜柿。

颓阳下夕阴，茶烟在竹里。
与宝觉宿龙华院三绝句
王安石（宋代）

与公京口水云闲，问月何时照我还。
邂逅我还还问月，何时照我宿金山。
中秋日泛湖杂诗 其十三
邹浩（宋代）

谁家脩竹拂云电，影带晴光漾渌漪。风日无情促归楫，不教閒客共题诗。
次韵高宾王见投四首
陈造（宋代）

病念还家可奈愁，客中日月急梭投。
土花晕壁迎梅雨，海燕将雏送麦秋。
沾袖正怜珠陨睫，关门能复玉为舟。
搘头合膝高舂卧，黄妳青奴共此楼。
读问月
梅尧臣（宋代）

我读李白问月诗，乃知白也心太痴。
明月在上尔在下，月行岂独君相随。
白兔捣药亦何疗，常娥孤栖欲嫁谁。
古人今人被磨灭，休问有来都几时。
唯有长照金樽里，此言万世不可移。
但能自醉月自落，夜夜如此谁复疑。
一月二十二三日，半是风雨相乖离。
常愿晴明对以饮，耳边流水胜鸣丝。
风入松（西湖戏作）
侯置（宋代）

少年心醉杜韦娘。曾格外疏狂。锦笺预约西湖上，共幽深、竹院松窗。愁夜黛眉颦翠，惜归罗帕分香。

重来一梦觉黄粱。空烟水微茫。如今眼底无姚魏，记旧游、凝伫凄凉。入扇柳风残酒，点衣花雨斜阳。
村居即事六言十首
刘克庄（宋代）

老蚌剖胎枯矣，雄杂断尾弃之。
刎颈交谁球汝，犁舌狱无出时。
送黄钦之赴广州盐税三首
陈藻（宋代）

一族名家叔度孙，同时入岭五华轩。
使台帅閫终须到，官职高低且暂论。
次韵奉酬文翁
沈辽（宋代）

昔人幽操有至乐，吾岂含华企冲漠。已知劳生委梦幻，不问万事纷纷作。

四十年来春复秋，但见花开更花落。最爱长夏适我怀，新竹森森初解箨。

修林乔木结青荫，下蔽文窗与朱箔。已将形骸付物外，何必高下穷崖壑。

老去诗书强遮眼，尔来悉已悬高阁。多病不赖世人知，吾亦于人无厚薄。

阳狂长鄙向子平，弦歌偶似陶渊明。无事长甘数斗粟，终不苟就五鼎烹。

南庄夫子谢声名，誇我田家蚕且耕。谁知此意正相合，寂寥应笑鲁诸生。
西征舣舟肖洲投宿野漏下数刻主媪为作粥与同
王迈（宋代）

君不见淮阴彻侯未得志，胯下从人真短气。
漂母以食拱而前，心许王孙当富贵。
又不见文叔宏时，大树将军身从之。
一夕相顾馁色红，芜蒌之粥甘如饴。
丈夫自负不草草，刚肠似石那能拗。
得进要拯万人饥，读书肯自谋漫饱。
诸公兼我非穷人，穷途谩尔君勿嗔。
他年五鼎享台馈，须记此夕清洲滨。
次韵袁起岩许浦按教水军二绝句
范成大（宋代）

横波组练试扬舲，风卷鱼龙海欲凝。
但得绨袍如挟纩，何妨铁甲冷如冰。
奉送中散使君提举崇禧观
朱长文（宋代）

方面威名久，朝端闻望隆。
需章祈玉陛，宝诏与琳宫。
睿奖均劳逸，高情保始终。
他年黄发老，清世紫芝翁。
迹放风波外，心安梦幻中。
身轻随寿鹤，目极送冥鸿。
祖帐群公集，啼婴万俗同。
何缘留召父，无路达尧聪。
挎里金龟重，荣先密印崇。
高堂罗俎豆，幽径铲蒿蓬。
趁健歌归去，因闲味道冲。
谢庭常有庆，越橐任令空。
醉帽欹华月，吟髭动好风。
翠虬乔木老，锦障海棠红。
平昔高轩过，深嗟陋巷穷。
嘘枯言不绝，推毂赐尝蒙。
载酒要彭泽，名乡表郑公。
量材如断木，荷德重维崧。
耆俊方图任，明廷正纳忠。
剧藩如择将，犹恐起宗工。
兰陵秋夕
张和（明代）

碧树鸣秋叶，芳塘敛夕波。
漏长稀箭刻，楼迥逼星河。
候雁迎霜蚤，啼螀傍月多。
怀人不能寐，弹铗起商歌。
蝶恋花 爱月夜眠迟
吴尚憙（清代）

乍卷香帘天已暮。蟾影娟娟，远挂梧桐树。斜倚雕栏看未足，嫦娥切莫抛人去。

银汉若能今夕渡。玉宇无尘，细把衷怀诉。坐久忽惊花底露，铜壶又报三更鼓。
灯影
元稹（唐代）

洛阳昼夜无车马，漫挂红纱满树头。

见说平时灯影里，玄宗潜伴太真游。
乙巳秋暮独酌
陆游（宋代）

湖中有隐士，或谓千岁人。
大儿严子陵，小儿贺季真。
姓名莫能知，况可得疏亲？有竿不钓鱼，秋晚香粳新。
南岳高台长老道光尝为灵源清侍者邂逅一见颇
史尧弼（宋代）

长记涪翁旧有言，太平清老世无贤。
而今一见高台面，遗烈真能赖得传。
次韵分司南京李诚之待制求酒二首
苏辙（宋代）

世上升沉都梦里，春来强健斗樽前。
公田种秫全抛却，坐客无毡谁与钱。
春深风雨半相和，节物令人意绪多。
中酒何须问贤圣，和诗今尚许羊何。
郴江百咏 其七十三 太平寺
阮阅（宋代）

石虎城西郴水边，支提突兀祖灯传。有人认得双岩桂，何必庭前柏子禅。
水龙吟 其三 落叶
王沂孙（宋代）

晓霜初著青林，望中故国凄凉早。萧萧渐积，纷纷犹坠，门荒径悄。

渭水风生，洞庭波起，几番秋杪。想重涯半没，千峰尽出，山中路、无人到。

前度题红杳杳。溯宫沟、暗流空绕。啼螀未歇，飞鸿欲过，此时怀抱。

乱影翻窗，碎声敲砌，愁人多少。望吾庐甚处，只应今夜，满庭谁扫。
崇真观东轩
赵汝鐩（宋代）

东轩面水枕山阿，左右云烟湿翠萝。
风度鹤声闻远壑，日移松影转前坡。
愁来独靠清樽遣，老去休憎白发多。
道士罢琴挥醉笔，诗成自唤小童哦。
长沙倅刘元举寄示参议伯山酬唱之什因亦次韵二首 其二
赵鼎（宋代）

秋风泽国正鲈莼，归意长随陆海珍。簿领穷年迷旧学，疮痍千里愧斯人。

袖中本是钓竿手，头上无非漉酒巾。节物惊心劳梦寐，衢江西岸小梅春。
社日两篇
杜甫（唐代）

九农成德业，百祀发光辉。报效神如在，馨香旧不违。

南翁巴曲醉，北雁塞声微。尚想东方朔，诙谐割肉归。

陈平亦分肉，太史竟论功。今日江南老，他时渭北童。

欢娱看绝塞，涕泪落秋风。鸳鹭回金阙，谁怜病峡中。
人世
林希逸（宋代）

浮世堪嗤似戏场，尘编无限记兴亡。百年不了窗明暗，一觉宁论夜短长。

空谷老天休浩叹，今人古月谩相望。眼前翻覆祇如许，隐几何妨静炷香。
偈颂一百三十三首 其十六
释居简（宋代）

鼎湖龙去不知还，遥想清都虎豹闲。欲借刚风朝紫阙，九天阊阖正开关。
沈大虚以丁逑发韵寄两篇交韵
王洋（宋代）

长淮千里拥双旌，揽辔曾闻志已清。
槐市早年先走誉，桥门多士羡蜚声。
山长静默溪长绿，人有豪华物有英。
早趁官闲乘寻赏，它年车骑不单行。
以诗句咏梅·独立晚风香满袖
方蒙仲（宋代）

有人善丹青，画我风满袖。
其如香笔下，描不就□□。
端正好·碧云天
王实甫（元代）

碧云天，黄花地，西风紧，北雁南飞。晓来谁染霜林醉，总是离人泪。
归故里
华宗韡（明代）

频年惜别恨萦怀，今夕还家笑语谐。共喜轩前仍有鹤，独怜坞内已无豺。

西风发白人将老，东阁花红景又佳。愿尔自求多福祉，长留春色慰吾侪。
泛湓水
白居易（唐代）

四月未全热，麦凉江气秋。湖山处处好，最爱湓水头。

湓水从东处，一派入江流。可怜似萦带，中有随风舟。

命酒一临泛，舍鞍扬棹讴。放回岸傍马，去逐波间鸥。

烟浪始渺渺，风襟亦悠悠。初疑上河汉，中若寻瀛洲。

汀树绿拂地，沙草芳未休。青萝与紫葛，枝蔓垂相樛。

系缆步平岸，回头望江州。城雉映水见，隐隐如蜃楼。

日入意未尽，将归复少留。到官行半岁，今日方一游。

此地处何暮，可以写吾忧。
谩书 其一
周邦彦（宋代）

窗影蝇飞见，帘花日照成。汗馀胡粉薄，香度越罗轻。

书叶蚕头密，调笙凤咮鸣。情来愁不语，极目雁南征。
代赠牧马将
李龏（金朝）

草枯水冷马添臕，箭放鸣髇不射雕。塞北又传烽火动，冠军人望霍票姚。
硖石遇雨，宴前主簿从兄子英宅
刘长卿（唐代）

县城苍翠里，客路两崖开。硖石云漠漠，东风吹雨来。

吾兄此为吏，薄宦知无媒。方寸抱秦镜，声名传楚材。

折腰五斗间，黾勉随尘埃。秩满少馀俸，家贫仍散财。

谁言次东道，暂预倾金罍。虽欲少留此，其如归限催。
中秋夕东楼宴集用韵 其二
王慎中（明代）

明月中天处处同，清辉无似此楼中。宾僚尽倚兰将玉，烹炙真兼鱼与熊。

爽逼冠衣森浩窅，影涵闉郭动冲融。一声笛叫光零乱，更借灯前舞袖红。
乡愁
费墨娟（清代）

雨雨风风添暮寒，故园望去路漫漫。众人哪解思亲渴？有泪多从暗里弹。
杂咏下 月娥留照
洪适（宋代）

星稀天陨露，山静谷生风。万古云中月，炎凉无异同。
贺皇太子九月四日生辰十首
杨万里（宋代）

光尧初御六龙天，上直维参大火躔。
天意分明昌宋德，诞辰三世总丁年。
题岫上人院
许浑（唐代）

病客与僧闲，频来不掩关。高窗云外树，疏磬雨中山。

离索秋虫响，登临夕鸟还。心知落帆处，明月浙河湾。
和此阳先生感兴诗二十首
刘黻（宋代）

书法严贬褒，明辨邪正要。
寒暑自迭禅，日星常与存。
浮云岂不翳，昭晰谁其昏。
笔削匪烂报，执拗开乱原。
念奴娇 其十八 中秋，次其年韵
梁清标（清代）

秋分佳夕，怪轻云薄雾、朦朦凉月。一片啼螀生破壁，徙倚寸心如结。

天柱峰头，庾公楼上，应有蟾蜍出。自伤孤影，萧萧偏照华发。

谁令万方频惊，六鳌徒立，恍惚烟霆掣。青炽旗亭歌吹冷，顿砌九逵冰雪。

布幕低张，浊醪细酌，试把霜螯裂。尧阶蓂荚，有无开落丹阙。
送万殿丞虔州安远军
梅尧臣（宋代）

新雷动江雨，百鸟响溪岩。
逆水送行客，顺风摧挂帆。
过山唯庙敬，团饭与乌衔。
太守虽怜旧，须妨有嫉谗。
次韵刘召虎
韩淲（宋代）

论交贵知己，相与可忘年。久旱为霖日，馀凉畏暑天。

浮沉非识治，用舍不因贤。只有青山好，分明阿那边。
送姚子敬
牟巘（宋代）

方闻兴秀孝，久矣无令举。公车冷于冰，吾已弃如土。

提书向孔墙，万代礼乐主。而与先簿正，厥有圣法寓。

士也得所归，至穷亦云遇。于惟京頖旧，幸不生蒿稆。

斯文谅在兹，天意岂轻付。之子抱渊静，萧然守环堵。

光彩难自閟，珠玉满囊楮。一从鹗表飞，诸公共称许。

如何但熟睨，引鼎力不武。栖迟冷掾间，无乃太廉取。

相縻共升斗，端欲重黉宇。勿嫌屋打头，硉兀气未吐。

六月取一息，千里始跬步。期君在远业，看君即轩翥。

风雨忽道别，悢悢寡悰绪。从今闭柴荆，何以慰衰暮。
处冲见和复次韵二首 其二
陈渊（宋代）

岁月空惊去若波，樗材浑欲树无何。人情不似春生草，末学方无水灌河。

顾我嵚崎徒意广，如君飘逸患才多。周南纵复嗟留滞，未便悬头学揣摩。
庚申闰月从师还自颍上对新月独酌十三首 其九
蔡松年（宋代）

天下任之重，人物古难得。谁为经济才，有亦未易识。

吾曹与鸡鹜，官仓等伏食。行将问征途，满眼西山碧。
七夕雨集弹琴同朱子茂子祐子习
陈子升（明代）

悲秋一借阳台雨，却怪明河此夕阴。剪烛试窥牛女渡，落梅先入凤凰琴。

情随天上乘槎客，响切城南捣素砧。回首珠江花艇夜，玉人歌罢漏沈沈。
寄七弟英玉登科 其一
顾璘（明代）

爱尔能文早，吾家玉树枝。年居三十下，名动九重知。

礼乐开黄卷，衣冠上赤墀。泥金遥送喜，万里慰流离。
丙寅重九权郡李申之置酒严氏野趣亭爱其幽深
李光（宋代）

迁流南海滨，两见菊蕊黄。今晨有嘉招，驾言陟崇冈。

负郭得胜有，幽居渺云庄。小亭椰叶间，下有青莲塘。

寒花卧短篱，疏松间修篁。隔屋鸡犬声，远村散牛羊。

使君慕幽贞，爱此野趣长。缅怀千载人，聊复举一觞。

西风起萧瑟，吹我两鬓霜。旋驾岂无期，良燕讵易忘。
集句七言绝句诗（一十二首。续拗体诗三首）
孙蕡（明代）

远水寒山石径斜，宫前杨柳寺前花。
红颜未老恩先断，莫怨东风当自嗟。
送琴僧归里
成鹫（清代）

高僧白发垂两耳，手抱朱弦古焦尾。自言能作水仙操，知音止有连成子。

去年为客穗城西，大声压倒城与市。灯笼露柱暗点头，盲龟跛鳖生欢喜。

我住山中少到城，焉知世界大如此。闻名却恨识翁迟，相见匆匆空复尔。

下榻张琴未及弹，明发扁舟戒行李。孤灯话到定钟鸣，中庭片月照衣被。

匣中枯木解龙吟，笑我痴聋难举似。临岐珍重老师翁，大笑抱琴归故里。

当年我亦审音人，老来失却无名指。无弦挂壁寂无声，觌面相逢良有以。

夜深开匣共商量，一曲南薰清且驶。归来高踞万山头，别后相思在流水。
次韵程泰之驾部送猴
周必大（宋代）

团团扰扰便生憎，谁暇徐观棘刺能。
驾部犹嫌无骏马，他人须用土牛乘。
夏夕雨霁
宋庠（宋代）

积晦连空卷，繁蒸此夜收。
峰催云去夏，珪伴月迎秋。
树老残烟入，庭虚爽气留。
长康惟半黠，孤咏费冥搜。
葛仙翁移家图
王冕（元代）

青山无云白日迟，仙翁移家何所之？或以丹砂到勾漏，或为家累遭驱驰。
乌犍背上妻与儿，顾盼未解知其归。
仙翁读书自怡怡，坐稳不觉路险巇。
牛羊猫狗先后随，老奴老婢俱忘机。
仙翁去就无不宜，岂以偷生辛苦为？君不见风水洞前草离离，淡烟寒雨愁凄迷；又不见云门长松啼子规，春风落花事已非。
神仙有无未知，人生有酒且自持，秦皇汉武徒尔为？
谢潘义荣送菊二首 其一
吕本中（宋代）

经旬霖雨足莓苔，忽喜双盆送菊来。已似风霜憔悴损，主人云是待晴开。
淡香亭赏菊与丘仲玉少参杨应宁宪副联句
朱诚泳（明代）

端居葆贞素，眷言惜秋光。植彼霜中物，挹此淡而香。

和气夺金秀，正色裁坤裳。楚畹茝兰馥，天孙云锦张。

黯淡散轻紫，圆融飞碎黄。邈矣绝尘俗，岿然殿群芳。

交联君子社，爱比富贵妆。桂府地空辟，娃宫蜂自忙。

忘言南山趣，击节老圃章。鼓兹希声调，侑以玄酒觞。

一亭中有翼，八窗秋正凉。开口苦不易，盟心故难忘。

繁枝涤芜秽，夙种深盖藏。英餐歌楚泽，水饮怀南阳。

参陪沗高会，授简惭荒唐。
罥马索 题宗室孚伯兰世丈蹇驴破帽图
梁鼎芬（清代）

莽风尘、一领缁衣化为素。鞭丝欲整，斜阳墙角年年路。

桃花千片，萍花几瓣，弹指光阴伤心句。算酒边歌者，车前驺卒，平生有知遇。

归去。宗臣蕉萃，郎官磥落，两种情怀画图补。更写三间金铃馆，谱出笛愁琴语。

天涯老矣，附骥无心，翻觉纷纷青蝇苦。笑问君、近来何事，曾否探春海棠圃。
汉宫春 庆寡妇二月十九
佚名（宋代）

四舞阶蓂，花朝节后，二月阳春。观音降诞，当年对此良辰。

谁知好日，固多同、重现前身。已壮门楣全四德，富将偕老卿卿。

天意不如人愿，坚柏舟节义，安富尊荣。徐君两雏，戏彩歌舞莱庭。

勤教子、不厌三迁，何异轲亲。福寿麻姑伴侣，长笑傲武陵春。
胡少汲名直孺龙舒佳士清修可喜往岁见之金陵闻除侍御史因作此诗以见意
李彭（宋代）

闻君往年客淮西，及见我公无恙时。潜山皖水德星聚，天下中庸人表仪。

川行节往万事尽，我独流寓东南涯。协洽之岁秋九月，买船适诣秦淮湄。

建康城头鸡欲曙，白下门前乌未飞。有客剥啄复剥啄，出门一见忘尘羁。

戛然野鹤下孤屿，意定吾子初无疑。高谈确讱不跛踦，养此郁郁涧底姿。

发蒙振落笑馀子，招之不来不可麾。判司卑官果难屈，脱身遂与箠楚辞。

行行且止避骢马，胆落于地非公谁。御炉烟动天颜喜，柱下云开春日迟。

侧席爱民如爱子，愿达民病苏疮痍。

要使英风触白兽，更遣直气生青规。

鄙夫养疾江汉间，有如不信吾谁欺。
独卧二首 其二
王安石（宋代）

茅檐午影转悠悠，门闭青苔水乱流。百啭黄鹂看不见，海棠无数出墙头。
偈颂二十首
释如珙（宋代）

万事成空皆已悉，一身无实亦深知。
丝毫名利放不过，得出轮回是几是。
仲春之日
倪亮采（清代）

绮罗摇曳彩桥边，处处莺啼杂管弦。凤仗云移山色里，龙旗风卷杏花前。

偏宜柳拂遮金辇，最喜泉飞响御筵。此日来游民共乐，恩波无限满心田。
菩萨蛮·烟汀一抹蒹葭渚
刘学箕（宋代）

烟汀一抹蒹葭渚。风亭两下荷花浦。月色漾波浮。波流月自留。若耶溪上女。两两三三去。眉黛敛羞蛾。采菱随棹歌。
偈颂九十三首
释梵琮（宋代）

据此座者，说无味话。
上下三指，彼此七马。
秋晚
陆游（宋代）

辞禄始知贫有味，杜门不觉老相催。
寒鸦已占雁前到，黄菊犹须霜後开。
团扇尘埃高挂壁，短檠书史乱成堆。
羸躯自笑痴顽甚，撑拄新寒又一回。
菩萨蛮
华岳（宋代）

玉纤倒把罗纨扇。屏山半倚羞人人。回首忽相逢。桃花生嫩红。

人了娇无语。还向屏山去。略略转秋波。客愁无奈何。
和二兄书事三首 其二
李廌（宋代）

逋逃内溃古云多，楚塞群雄尚感歌。血飨彼猖神苟幸，庙谋非感士谁何。

将军威信当询众，决胜神机岂谓他。试把香囊问少子，淝川投策夜潜过。
宴清都·初春
卢祖皋（宋代）

春讯飞琼管。风日薄、度墙啼鸟声乱。江城次第，笙歌翠合，绮罗香暖。溶溶涧渌冰泮。醉梦里、年华暗换。料黛眉重锁隋堤，芳心还动梁苑。
新来雁阔云音，鸾分鉴影，无计重见。啼春细雨，笼愁澹月，恁时庭院。离肠未语先断。算犹有、凭高望眼。更那堪、芳草连天，飞梅弄晚。
虞美人
吴儆（宋代）

双眸翦水团香雪。云际看新月。生绡笼粉倚窗纱。全似瑶池疏影、浸梅花。金翘翠靥双蛾浅。敛袂低歌扇。羞红腻脸语声低。想见流苏帐掩、烛明时。
采桑
郑谷（唐代）

晓陌携笼去，桑林路隔淮。何如斗百草，赌取凤凰钗。
偈颂四十一首
释普宁（宋代）

寒食潮节，家家拜扫时。
木人空叹息，石女泪双垂。
惟有林下道人，绝学无为。
百不会，百不知。
拈起少林无孔笛，逆风吹了顺风吹。
秋华十咏次如山 其五 锦灯
邵宝（明代）

翘翘楚楚复茸茸，每向无人觅处通。野客不知莲炬美，晓行刚爱锦为容。
题严陵钓台一首
王阮（宋代）

西都庸庸生祸胎，东都切切绳公台。
平生故人苦畏辱，坐定白云那肯来。
沉几深略满帝腹，且憩先生一双足。
使知天上麒麟儿，不似犬羊甘豢畜。
渭滨老叟不自持，为人人以鹰名之。
岂识桐江一竿竹，依旧秋风鱼正肥。
古来贤者亦避世，往往适逢天地闭。
得如建武亦不恶，又值首阳难降志。
山木阴阴江面寒，此天别在壶中宽。
几曾流出桃花去，宝气自骇人间观。
当时不愿世知已，称到于今却如此。
塞马得失天好还，千驷齐侯不穷理。
送曾耆英持胡端殿书谒张袁州四首 其四
赵蕃（宋代）

我闻诸侯一朝享，可作寒士终年储。张家衣被及四海，不但一州歌裤襦。
怀古十首 其八 邺中
陈恭尹（清代）

山河百战鼎终分，叹息漳南日暮云。乱世奸雄空复尔，一家词赋最怜君。

铜台未散吹笙伎，石马先传出水文。七十二坟秋草遍，更无人表汉将军。
万竹山中访故少参梦章罗公避地寓
全祖望（清代）

剡源清绝处，传是使君居。辛苦画江后，章皇蹈海馀。

周黎犹被荫，蜀道竟何如。合有甘棠祀，同招海岸车。
又次韵帅初诸前七首
陈著（宋代）

青春本是耐官劳，却入山居便养高。
清话一閒甜蚁梦，黄尘万事等鸿毛。
送奭上人抄化
赵师秀（宋代）

冒寒独向何方去，为建灵山阁未能。
诗卷带呈看疏客，药炉留借共房僧。
夕阳岸上行枯叶，瀑布岩前听拆冰。
事到有缘随处应，回来金碧入云层。
次韵酬宋中散二首
王安石（宋代）

初见彤庭赐履双，便参东阁寄南邦。
时闻正论除疑网，每读高辞折慢幢。
陈迹欲寻无复日，旧恩思报有如江。
风流今见佳公子，投老心旌一片降。
猿图
仇远（元代）

天竺寒泉夜月明，洞深曾听两三声。
秋风木叶图中见，比似前回太瘦生。
宫词二首
孔武仲（宋代）

十顷西池碧近天，春深调马教龙船。
至尊勤政欢嬉少，企望銮舆又七年。
春日同人集惠山分韵二首 其一
邹象雍（清代）

九龙增气色，千里集名贤。剑履纷台榭，松风沸管弦。

唱酬齐雒下，凭吊惜平泉。惆怅愚公谷，繁华记往年。
书叹七首
戴表元（宋代）

舒子高品藻，王生怪衣冠。
处世那得尔，譊譊真自残。
刘子最多爱，逢人倾肺肝。
劝我学其道，缩身可泥蟠。
胡为亦不免，念此坐长叹。
鹧鸪天 赠医士沈德诚
张雨（元代）

东老传家道气浓。榴皮壁上有仙踪。耳孙阴德如何限，都在参苓药笼中。

无贵贱，有穷通。活人心事契苍穹。吾家昆弟能无恙，须藉全生一匕功。
寄吴吏部三首
赵蕃（宋代）

梅逐轻冰泮，春从细草生。
孤山应最早，假日想频行。
竹阁思贤意，菊泉招隐情。
柰渠歌鼓竞，使我鹭鸥惊。
何元静以诗索花次韵诗尾致剪花之约
周紫芝（宋代）

城南有客身倦游，饭无脱粟衣无裘。短墙雨湿花木晚，穷巷草深篱落秋。

心常自许玉川辈，人言恐是原宪流。千奴安得封君禄，偶有一花聊可目。

綵椽作架恐未暇，春到听花飞上屋。衡门无酒客不知，寒谷少春花更迟。

慇勤未足供一笑，惭愧烦君作好诗。谁遣春风吹急雨，枝头会见花无数。

夜窗月白得暗香，晓枕风微战轻素。已办并州快剪刀，为剪长条送春去。

君当酿酒买肥羔，莫倚匆匆陈草具。
节妇郑氏诗
王敏政（清代）

苦节高风重柏舟，輶轩问俗首先求。须眉长乐嗤青史，巾帼共姜壮海洲。

片石褒名扬矢志，一缣就地快同游。他年马鬣松阴满，应有鸳鸯泣上头。
蛾眉亭
华岳（宋代）

天边新月覆双弯，翠斂云浓特地寒。
我意两山皆土木，诗人浪作有情看。
陈阜卿先生为两浙转运司考试官时秦丞相孙以
陆游（宋代）

冀北当年浩莫分，斯人一顾每空群。
国家科第与风汉，天下英空惟使君。
後进何人知大老？横流无地寄斯文。
自怜衰钝辜真赏，犹窃虚名海内闻。
入峡歌
杨万里（宋代）

峡山未到日日愁，峡山已到愁却休。
不是朝来愁便散，愁杀人来山不管。
昨宵远望最高尖，今朝近看云隔帘。
楼船冲雨过山下，两扇屏风生色画。
江神不遣客心惊，云去云来遮岩扃。
忽然褰云露山脚，仰见千丈翠玉削。
篙师相贺涨痕落，今夕可到鸦矶泊。
玉楼春·别后不知君远近
欧阳修（宋代）

别后不知君远近，触目凄凉多少闷。渐行渐远渐无书，水阔鱼沉何处问。
夜深风竹敲秋韵，万叶千声皆是恨。故攲单枕梦中寻，梦又不成灯又烬。
嘲庶常散馆压班外用
金朝觐（清代）

蓦地风生响玉珂，难将豹变语同科。诸君定作循良吏，到处先传虎渡河。
滦京杂咏一百首 其八十
杨允孚（元代）

翠楼紫阁尽崔巍，花落花开不用催。最是多情天上月，照人西去又东来。
登古城山观
叶秀发（宋代）

飞观干霄出，疏松隔坞闻。
水声高下润，山色去来云。
露扫行秋杪，天花落叶分。
小窗吟不就，清杀病休文。
进和御制上巳锡宴诗
王安中（宋代）

三月昆明浩荡春，芙蓉新殿压池滨。香飘花外流觞宴，云拥波心捧剑人。

别苑连冈晴纵目，重门飞鞚夜生尘。共欣鱼藻千龄遇，拜舞昕朝整韠绅。
周昉画美人图
虞集（宋代）

岛上云生日转櫩，海风吹面暮寒尖。春明玉色遗芗泽，夜定珠寒入镜奁。

织得鸳鸯成绿皱，教成鹦鹉啄红甜。试令鼓瑟应无语，目断归帆思未忺。
减字浣溪沙·其四·听歌有感
况周颐（清代）

侬亦三生杜牧之。多情何事误芳期。最伤春处送秋时。
少日骢嘶芳草路，东风莺啭上林枝。而今真个隔天涯。
种梅吟
金朋说（宋代）

栽梅沿屋角，幽趣少人知。
雪后月明夜，孤芳吐几枝。
点绛唇（留博山寺，闻光风主人微恙而归，时春涨断桥）
辛弃疾（宋代）

隐隐轻雷，雨声不受春回护。落梅如许。吹尽墙边去。

春水无情，梅断溪南路。凭谁诉。寄声传语。没个人知处。
送马天禄给事赴云南佥事
程敏政（明代）

禁钟晓初歇，骑出城东门。惜君有远役，相携荐芳尊。

君本琐闼有，忠言动天阍。起居今十载，廷谢初蒙恩。

西南万馀里，滇江浩沄沄。轺车足时雨，宪节明朝暾。

丈夫挟壮气，抚此岁月奔。红芳漫春色，青松自霜根。

迢遥古南服，慷慨扶风孙。行台知有道，后会须重论。
自剑浦乘舟至水口溪流方涨备见湍激奔猛之状赋诗以纪其事
李纲（宋代）

避地适南土，舍车登叶舟。春溪浑带雨，霁石出如牛。

诘曲知操妙，飘腾觉去遒。烟笼岚翠滴，滩激浪花浮。

廉利森排戟，盘回巧转辀。轻生真可戒，快意且销忧。

滟滪过三峡，蓬壶访十洲。平生志江海，暮景侣巢由。

易象观嘉遁，骚经赋远游。扁舟入吾手，此外更何求。
己亥冬怀
刘逢源（明代）

寒裂冰纹响石渠，满天风雪困樵渔。藏名何必逃吴市，高卧犹能读《汉书》。

巳向琴尊消岁月，无劳钟鼓飨爰居。茅斋土锉炊烟冷，委巷谁来长者车。
诸公过易足为红梅一醉醉后率成数语
章甫（宋代）

一冬雪与寒具少，膏泽春来颇倾倒。
畏寒病懒不出门，未觉心情被春恼。
花木今春种种迟，眼明始见红梅枝。
容颜颇称俗子意，风骨独有诗人知。
人生百年谁满百，去日渐多来日窄。
衰颜已减旧年红，短发明年应更白。
瓮头有酒不用沽，肴蔌得随家有无。
主人颓然客亦走，明朝无事重来否。
和吴中复游海云寺
杨希元（宋代）

三春行乐盛刀州，况是春光欲尽头。使节在郊观似堵，香轮争道去如流。

正逢铃阁多閒日，肯对花时负胜游。会得公心惜欢意，欲归犹自尽迟留。